[Gregorius Episcopus servus servorum Dei, dilectis filiis Abbati et Priori Resbacen. et thesaurario Oyensi, Meldensis et Trecensis Diœcesum salutem et Apostolicam benedictionem. Jam dudum nostris auribus est relatum, quod quidam Prioratus ad Cluniacensem Ecclesiam immediatè spectantes, cum quibusdam grangiis, sive cellis Monachorum usibus deputatis, quibusdam tam Cluniacensis, quam alterius Ordinis Abbatibus sunt concessi, aliquibus ex ipsis Prioratibus, et grangiis, sive cellis sibi ad usus suos quoad vixerint assignatis. Ex quo præter temporale dispendium, cum unus Abbas vix sufficiat ad unius regimen Abbatiæ, pro eo quod occupationum diversitas minus sufficere faciat ad diversa, et sollicitudinis ipsa divisio non permittit noctis vigilias supra gregem debita diligentia custodire; spiritualium imminet detrimentum, divinum perit officium, et regularis observantia præpeditur; et quod negligendum non est, salus ipsa negligitur subditorum. Volentes igitur super hoc ex officio nostro salubriter providere, discretioni vestræ per Apostolica scripta mandamus, quatinus dictos Prioratus, et cellas, et grangias, habita expensarum et perceptorum fructuum ratione, ad ipsum Monasterium auctoritate Apostolica revocetis. Quos cum dilectus filius Abbas Cluniacensis duxerit ordinandos, eadem auctoritate tam ejus Ordinationem, quàm Ordinatos ab ipso, si necesse fuerit, defendatis; proviso ne contra hoc à detentoribus in fraudem aliquid committatur, contradictores censura Ecclesiastica sublato appellationis obstaculo compescendo. Non obstantibus confirmationis litteris super iis in forma communi à sede Apostolica impetratis, nec obstante constitutione de duabus diætis edita in Concilio generali; dum tamen qui super hoc conventi fuerint ultrà quatuor diætas extra suam Diœcesim non trahantur. Quod si non omnes iis exequendis potueritis interesse, duo vestrûm ea nihilominus exequantur. Datum Perusii. VI. Idus Decembris Pontificatus nostri anno secundo.]